## Uredba o unutarnjem ustrojstvu Ministarstva kulture

### NN 31/1999 (31.3.1999.), Uredba o unutarnjem ustrojstvu Ministarstva kulture

# **VLADA REPUBLIKE HRVATSKE**

Na temelju članka 60. stavaka 1. i 2. Zakona o sustavu državne uprave
("Narodne novine", broj 75/93) i Uredbe o načelima za unutarnje ustrojstvo
i o radnom vremenu tijela državne uprave ("Narodne novine", broj 37/94,
25/96), Vlada Republike Hrvatske je na sjednici održanoj 25. ožujka 1999.
godine, donijela

## **UREDBU**

### **O UNUTARNJEM USTROJSTVU MINISTARSTVA KULTURE**

Članak 1.

Ovom se Uredbom određuje unutarnje ustrojstvo Ministarstva kulture (u
daljnjem tekstu: Ministarstvo), nazivi i ustrojstvo upravnih organizacija
u sastavu Ministarstva i unutarnjih ustrojstvenih jedinica, poslovi i zadaci
koji se u njima obavljaju, način upravljanja, te okvirni broj službenika
i namještenika Ministarstva.

I. UNUTARNJE USTROJSTVO

Članak 2.

Za obavljanje poslova iz djelokruga Ministarstva ustrojavaju se sljedeće
upravne organizacije u sastavu Ministarstva i unutarnje ustrojstvene jedinice:

1. Kabinet ministra,

2. Tajništvo Ministarstva,

3. Uprava za normative i upravno-pravne poslove,

4. Uprava za arhive

5. Uprava za nakladništvo, knjižnice, informatizaciju, mu zeje i likovne
djelatnosti,

6. Uprava za glazbene i scenske djelatnosti,

7. Uprava za film,

8. Uprava za međunarodnu kulturnu suradnju,

9. Uprava za zaštitu kulturne baštine,

10. Zavod za kulturu,

11. Odjel za financije

II. DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA
I UNUTARNJIH USTROJSTVENIH JEDINICA

*1. Kabinet ministra*

Članak 3.

U Kabinetu ministra obavljaju se protokolarni i drugi poslovi za ministra
i njegova zamjenika, poslovi vezani uz ostvarivanje plana i programa aktivnosti
ministra i njegova zamjenika, koordiniraju plan i program pojedinih uprava
i Zavoda za kulturu, prati njihova realizacija, obavljaju poslovi u svezi
s praćenjem rada Vlade i Hrvatskog državnog sabora i njihovih tijela, obavljaju
koordinativni poslovi u svezi s izradom programa kulturnog razvitka, poslovi
u svezi s informiranjem javnosti i odnosima sa sredstvima javnog priopćavanja,
osiguranje pravodobnog upućivanja Vladi i Hrvatskom državnom saboru te
njihovim tijelima materijala i drugih dokumenata iz djelokruga Ministarstva,
organiziranje prijevoza ministra i zamjenika, te obavljanje drugih stručnih
i administrativnih poslova.

*2. Tajništvo Ministarstva*

Članak 4.

U Tajništvu Ministarstva obavljaju se poslovi kojima se tajniku Ministarstva
pomaže u usklađivanju rada upravnih organizacija u sastavu Ministarstva
i unutarnjih ustrojstvenih jedinica, davanja uputa za rad u svezi s ostvarivanjem
plana rada, koordiniranju poslova na izradi i ostvarivanju plana rada i
temeljem nacrta planova rada predlaganju planova stručnog usavršavanja
i osposobljavanja državnih službenika, poduzimanju mjera za osiguranje
učinkovitosti u radu, obavljanju poslova u svezi s obranom, sastavljanju
izvješća ministru o ostvarivanju plana rada i drugih pitanja u svezi s
radom i ustrojstvom Ministarstva, neposrednim upravljanjem radom unutarnjih
ustrojstvenih jedinica koje nisu u sastavu upravnih organizacija, a kojima
po ovlasti ministra ne upravlja drugi čelnik.

U Tajništvu se također obavljaju opći i personalni poslovi, nadzire
rad državnih službenika i namještenika, skrbi o urednom i pravilnom korištenju
imovine i sredstava za rad, kao i o opremanju prostora Ministarstva, o
voznom parku i korištenju vozila, o načinu održavanja sredstava i opreme,
organizira prijevoz dužnosnika i službenika Ministarstva, obavljaju poslovi
prijepisa i umnožavanja, pisarnice, otpreme i pismohrane, ekonomata, telefoniste,
vratara, održavanja prostora, opreme i čistoće.

U Tajništvu se ustrojava:

2.1. Odjel za opće i personalne poslove

*3. Uprava za normativne i upravno-pravne poslove*

Članak 5.

Uprava za normativne i upravno-pravne poslove obavlja upravne i pravne
poslove iz djelokruga Ministarstva, a poglavito:

- vodi upravni postupak, te provodi upravni nadzor u područjima iz djelokruga
Ministarstva,

- provodi drugostupanjske upravne postupke,

- prati primjenu i izvršavanje zakona i drugih propisa u kulturi,

- priprema i izrađuje koncepcijska rješenja za izradu zakona i drugih
propisa u kulturi,

- priprema i izrađuje nacrte zakona i drugih propisa u kulturi,

- izrađuje nacrte, upute, pravna stajališta i mišljenja u svezi s provedbom
zakona i drugih propisa u kulturi,

- ostvaruje suradnju sa županijskim uredima u čijem su djelokrugu upravna
područja kulture, daje im upute i nadzire njihov rad,

- ostvaruje suradnju s tijelima jedinica lokalne samouprave i uprave
glede primjene zakona i drugih propisa u kulturi,

- izdaje objašnjenja za primjenu zakona i drugih propisa u kulturi,

- izrađuje uvjerenja, potvrde i druge akte iz djelokruga Ministarstva,

- obavlja ostale upravno-pravne poslove

- i druge poslove što ih odredi ministar.

U Upravi se ustrojava:

3.1. Odjel za normativne poslove.

3.2. Odjel za upravno-pravne poslove.

*4. Uprava za arhive*

Članak 6.

Uprava za arhive obavlja upravne i stručne poslove u svezi s:

- arhivskom djelatnošću u Republici Hrvatskoj i radom arhiva,

- praćenjem primjene i provedbe zakona i drugih propisa kojima se uređuje
arhivska djelatnost,

- predlaganjem mjera za promicanje i razvitak arhivske djelatnosti,

- predlaganjem ministru donošenja provedbenih (podzakonskih) akata kojima
se pobliže uređuje obavljanje arhivske djelatnosti,

- nadzorom nad zakonitošću rada državnih arhiva,

- suradnjom Ministarstva s Hrvatskim arhivskim vijećem,

- predlaganjem i ostvarivanjem programa kulturnog razvitka u odnosu
na arhivsku djelatnost,

- drugim nalozima i naputcima ministra.

*5. Uprava za nakladništvo, knjižnice, informatizaciju, muzeje
i likovne djelatnosti*

Članak 7.

Uprava za nakladništvo, knjižnice, informatizaciju, muzeje i likovne
djelatnosti obavlja upravne i stručne poslove u svezi s:

- likovnim djelatnostima i radom muzeja i galerija,

- djelatnošću i radom knjižnica,

- djelatnošću i radom centara za kulturu i pučkih učilišta, kulturnih
udruga i kulturnog amaterizma,

- obavljanjem nakladničke djelatnosti,

- promidžbom knjige i čitanja (promidžba nacionalne knjige),

- predlaganjem mjera i organiziranjem informatizacije u okviru djelokruga
Ministarstva,

- mjerama porezne i kulturne politike u području nakladništva,

- radom novinskih i nakladničkih ustanova i poduzeća,

- praćenjem i primjenom zakona i drugih propisa kojima su uređene djelatnosti
iz djelokruga Uprave i predlaganjem zakonskih i drugih mjera za njihovu
promidžbu i razvitak,

- predlaganjem i ostvarivanjem programa kulturnog razvitka,

- praćenjem sredstava za djelatnosti i poslove koji su u djelokrugu
Uprave,

- vođenjem zakonom propisanih upisnika i očevidnika za ustanove i djelatnosti
iz djelokruga Uprave,

- davanjem mišljenja u svezi poreznih i carinskih propisa iz djelokruga
Uprave,

- drugim nalozima i naputcima ministra.

U Upravi se ustrojava:

5.1. Odjel za muzejske i likovne djelatnosti,

5.2. Odjel za nakladništvo i knjižnice.

*6. Uprava za glazbene i scenske djelatnosti*

Članak 8.

Uprava za glazbene i scenske djelatnosti obavlja upravne i stručne poslove
u svezi s:

- kazališno-scenskom djelatnošću, te radom kazališta i drugih kazališno-scenskih
ustanova,

- glazbenom djelatnošću,

- djelatnošću i radom kazališnih i drugih festivala i manifestacija,

- estradnom djelatnošću,

- djelatnošću samostalnih umjetnika,

- djelatnošću centra za kulturu i pučkih učilišta, udruga i kulturnog
amaterizma,

- državnom ("Nagrada Vladimir Nazor") i drugim nagradama u kulturi koje
su u djelokrugu Ministarstva,

- naknadama mirovina istaknutim umjetnicima i drugim kulturnim djelatnicima,

- praćenjem i primjenom zakona i drugih propisa kojima su uređene djelatnosti
što ih prati Uprava i predlaganjem primjerenih zakonskih i drugih mjera
za njihovu promidžbu i razvitak,

- predlaganjem i ostvarivanjem programa kulturnog razvitka,

- praćenjem sredstava za djelatnost i poslove iz djelokruga Uprave,

- vođenjem zakonom propisanih upisnika i očevidnika za ustanove i djelatnosti
iz djelokruga Uprave,

- davanjem mišljenja o oslobođenju poreza i carina iz djelokruga Uprave,

- drugim nalozima i naputcima ministra.

*7. Uprava za film*

Članak 9.

Uprava za film obavlja upravne i stručne poslove u svezi s:

- poticanjem umjetničkog stvaralaštva i proizvodnjom filmova,

- provedbom nacionalnog filmskog programa

- radom Povjerenstva za film (priprema i provedba natječaja za odabir
filmskih projekata, kolaudacija filmova i dr.),

- očuvanjem filmske baštine,

- promicanjem hrvatske kinematografije u Europi i svijetu,

- sudjelovanjem hrvatskog filma na međunarodnim filmskim festivalima,

- djelatnošću i radom filmskih festivala i manifestacija u zemlji,

- održavanjem i poboljšavanjem uvjeta prikazivanja filmova,

- video djelatnošću,

- davanjem odobrenja za snimanje filmova stranih producenata na području
Republike Hrvatske,

- davanjem mišljenja o oslobađanju od poreza i carina u predmetima iz
djelokruga Uprave,

- sredstvima za djelatnosti iz djelokruga Uprave,

- praćenjem i primjenom zakonskih i drugih propisa koji tangiraju djelokrug
Uprave kao i predlaganjem mjera za promicanje i razvitak filmske djelatnosti,

- drugim nalozima i naputcima ministra.

*8. Uprava za međunarodnu kulturnu suradnju*

Članak 10.

Uprava za međunarodnu kulturnu suradnju obavlja upravne i stručne poslove
u svezi s:

- predlaganjem mjera promidžbe međunarodne kulturne suradnje i osiguravanja
njihova provođenja,

- pripremama međunarodnih sporazuma, programa i protokola o kulturnoj
suradnji, te osiguravanjem njihova izvršavanja,

- pripremama programa regionalne, bilateralne i međunarodne kulturne
suradnje i osiguravanjem njihova ostvarivanja,

- kulturnim djelatnostima pripadnika etničkih i nacionalnih zajednica
ili manjina na teritoriju Republike Hrvatske i osiguravanjem veza s njihovim
matičnim zemljama,

- izradom stručnih analiza i informacija o međunarodnoj kulturnoj suradnji,

- ostvarivanjem kulturnih veza s Vijećem Europe, kao i njihovom promidžbom,

- pripremama proračuna za sufinanciranje međunarodne kulturne suradnje,
te valoriziranjem te suradnje,

- skrbi za kulturu Hrvata izvan domovine,

- drugim nalozima i naputcima ministra.

U upravi se ustrojava:

8.1. Odjel za bilateralnu međunarodnu kulturnu suradnju

8.2. Odjel za multilateralnu međunarodnu kulturnu suradnju

8.3. Odjel za programiranje međunarodne kulturne suradnje

*9. Uprava za zaštitu kulturne baštine*

Članak 11.

U Upravi za zaštitu kulturne baštine obavljaju se upravni i stručni
poslovi u svezi s:

- istraživanjem, proučavanjem, praćenjem, evidentiranjem, dokumentiranjem
i promicanjem kulturne baštine;

- središnjom informacijsko-dokumentacijskom službom;

- utvrđivanjem svojstva spomenika kulture te njihovo vrednovanje;

- vođenjem središnjih upisnika zaštićenih spomenika kulture;

- propisivanjem mjerila za utvrđivanje programa javnih potreba u području
zaštite kulturne baštine;

- skrbništvom, usklađivanjem i vođenjem nadzora nad financiranjem programa
zaštite;

- ocjenjivanjem uvjeta za rad pravnih i fizičkih osoba za restauratorskim,
konzervatorskim i drugim poslovima zaštite;

- osiguravanjem uvjeta za obrazovanje i usavršavanje stručnih djelatnika
u djelatnostima zaštite,

- provođenjem kontrole prometa, uvoza i izvoza zaštićenih spomenika
kulture;

- utvrđivanjem uvjeta za korištenje i namjene spomenika kulture, te
upravljanje spomenicima kulture sukladno propisima;

- utvrđivanjem posebnih uvjeta građenja za zaštitu dijelova kulturne
baštine;

- obavljanjem inspekcijskih poslova u području zaštite kulturne baštine;

- drugim nalozima i naputcima ministra.

U Upravi se ustrojavaju:

9.1. Odjel za istraživanje i informacijsko-dokumentacijske poslove s
odsjecima:

9.1.1. Odsjek za istraživanja

9.1.2. Odsjek za informacijske i dokumentacijske poslove

9.2. Odjel za zaštitu arheološke baštine

9.3. Odjel za zaštitu pokretnih spomenika kulture

9.4. Odjel za zaštitu nepokretnih spomenika kulture

9.5. Odjel za prostorno-planske mjere zaštite

9.6. Konzervatorski odjel u Zagrebu za područje županije Zagrebačke,
županije Krapinsko-zagorske, županije Koprivničko-križevačke, županije
Međimurske, županije Bjelovarsko-bilogorske i županije Sisačko-moslavačke

9.7. Konzervatorski odjel u Osijeku za područje županije Osječko-baranjske,
županije Požeško-slavonske, županije Virovitičko-podravske i županije Vukovarsko-srijemske

9.8. Konzervatorski odjel u Varaždinu za područje županije Varaždinske

9.9. Konzervatorski odjel u Karlovcu za područje županije Karlovačke

9.10. Konzervatorski odjel u Gospiću za područje županije Ličko-senjske

9.11. Konzervatorski odjel u Puli za područje županije Istarske

9.12. Konzervatorski odjel u Rijeci za područje županije Primorsko-goranske

9.13. Konzervatorski odjel u Zadru za područje županije Zadarsko-kninske

9.14. Konzervatorski odjel u Šibeniku za područje županije Šibenske

9.15. Konzervatorski odjel u Splitu za područje županije Splitsko-dalmatinske

U Konzervatorskom odjelu u Splitu ustrojava se:

9.15.1. Odsjek za zaštitu povijesne jezgre Splita

9.16. Konzervatorski odjel u Dubrovniku za područje županije Dubrovačko-neretvanske.

Članak 12.

*9.1. Odjel za istraživanje i informacijsko-dokumenta- cijske poslove*

U Odjelu za istraživanje i informacijsko-dokumentacijske poslove obavljaju
se stručni poslovi iz djelokruga rada unutarnjih ustrojstvenih jedinica
toga Odjela i to: Odsjeka za istraživanje i Odsjeka za informacijske i
dokumentacijske poslove.

9.1.1. Odsjek za istraživanje razmatra, proučava i istražuje, znanstvenim
metodama obrađuje pojedina pitanja u djelatnosti kulturne baštine, organizira
i provodi istraživanje spomenika kulture sa svrhom prikupljanja građe i
izrade dokumentacije kao podloga za njihovu djelotvornu pravnu i fizičku
zaštitu, osigurava stručne pretpostavke za upis i vođenje središnjeg upisnika
zaštićenih spomenika kulture, njihovu valorizaciju i kategorizaciju, izrađuje
dokumentaciju o spomenicima kulture za potrebe Uprave, kao i za potrebe
imalaca spomenika kulture, predlaže standarde i normative dokumentiranja
spomenika kulture.

9.1.2. Odsjek za informacijsko-dokumentacijske poslove organizira i
vodi informacijsko-dokumentacijske poslove za područje kulturne baštine,
uspostavlja bazu podataka kulturne baštine, te osigurava sistemske funkcije
informatičke infrastrukture i informatizaciju poslovnih funkcija u zaštiti
kulturne baštine, vodi središnju bazu podataka općeg inventara kulturne
baštine, vodi i održava dokumentacijske zbirke (fototeka, planoteka, grafičke
zbirke, mikrofilm i dr.), kao i centralnu evidenciju dokumentacijskih zbirki,
vodi poslove stručne knjižnice i centralni katalog knjižnice Uprave, priprema
prijedloge i predlaže utvrđivanje dokumentacijskih standarda u djelatnostima
zaštite kulturne baštine, pruža stručnu pomoć konzervatorskim odjelima,
te obavlja druge poslove iz svog djelokruga.

*9.2. Odjel za zaštitu arheološke baštine*

Odjel za zaštitu arheološke baštine prikuplja, evidentira, istražuje
i znanstvenim metodama obrađuje arheološku baštinu sa svrhom prikupljanja
podataka i izrade dokumentacije kao podloge za utvrđivanje spomeničkih
svojstava i vrednovanja, provodi mjere pravne zaštite i fizičku zaštitu
arheološke baštine, daje potrebne elemente za upis u opći inventar kulturnih
dobara i središnji upisnik spomenika kulture, organizira i provodi konzervatorska
istraživanja na arheološkim lokalitetima u svrhu njihove zaštite te izrađuje
prateću dokumentaciju, priprema dozvole za arheološka istraživanja i iskopavanja,
a posebno dozvole za istraživanja podmorja i vađenja arheoloških predmeta,
priprema prethodne suglasnosti za užu lokaciju na arheološkim lokalitetima
i drugim zaštićenim povijesnim cjelinama, izrađuje prijedloge projekata
za unapređivanje i razvoj djelatnosti, istraživanja, dokumentiranja, zaštite
i prezentiranje arheoloških lokaliteta i spomenika, sudjeluje u provođenju
upravnog postupka, stručnog nadzora i ostalih poslova u području zaštite
arheološke baštine.

*9.3. Odjel za zaštitu pokretnih spomenika kulture*

Odjel za zaštitu pokretnih spomenika kulture utvrđuje i sustavno prati
stanje pokretnih spomenika kulture, izrađuje prijedloge programa i prioriteta
zaštitnih radova, te osigurava stručni nadzor nad izvođenjem restauratorskih
i konzervatorskih radova na pokretnih spomenicima kulture, organizira i
pomaže imaocima spomenika kulture u provođenju potrebnih mjera zaštite
pokretnih spomenika kulture, provodi nadzor nad izvozom i iznošenjem u
inozemstvo te unošenjem u zemlju pokretnih spomenika kulture, utvrđuje
i u suradnji s nadležnim tijelima državne uprave, lokalne samouprave i
drugim pravnim osobama provodi mjere za sprječavanje nezakonitog prometa
pokretnom kulturnom baštinom, te osigurava fizičko-tehničku zaštitu najvrijednijih
pokretnih spomenika kulture.

*9.4. Odjel za zaštitu nepokretnih spomenika kulture*

Odjel za zaštitu nepokretnih spomenika kulture utvrđuje i sustavno prati
stanje graditeljske baštine, izrađuje metodološke osnove, standarde, kriterije
i smjernice za zaštitu graditeljske baštine, sudjeluje u organiziranju
i provođenju konzervatorskih istraživanja na graditeljskoj baštini, sudjeluje
u izradi tehničke dokumentacije za zaštitne radove na spomenicima kulture,
ocjenjuje tehničku dokumentaciju za izvođenje zaštitnih radova na spomenicima
kulture najviših kategorija, izrađuje prijedloge programa i utvrđuje prioritet
izvođenja zaštitnih radova na spomenicima kulture, prema potrebi organizira
provođenje i provodi mjere zaštite na spomenicima kulture, pruža stručnu
pomoć ustanovama za zaštitu spomenika kulture u svezi s metodologijom i
poduzimanjem konkretnih mjera zaštite nepokretnih spomenika kulture.

*9.5. Odjel za prostorno-planske mjere zaštite*

Odjel za prostorno-planske mjere zaštite prati stanje i izrađuje dokumentaciju
povijesnih prostornih cjelina graditeljske i prirodne baštine, utvrđuje
ciljeve, smjernice i mjere zaštite te ih usklađuje s prostorno-planskom
dokumentacijom prigodom njene izrade, predlaže kriterije, standarde i metode
obrade ovih integralnih vrijednosti prostora u cilju njihove zaštite, korištenja,
uređenja i održavanja.

*9.6.-9.16. Konzervatorski odjeli Uprave*

U konzervatorskim odjelima obavljaju se stručni i upravni poslovi, koji
se odnose na: istraživanje, proučavanje, praćenje stanja, evidentiranje,
dokumentiranje i promicanje kulturne baštine, primjenu odgovarajućih metoda
i mjera zaštite, pružanje stručne pomoći vlasnicima i ovlaštenicima prava
na spomenike kulture, utvrđivanje posebnih uvjeta građenja za zaštitu kulturne
baštine, utvrđivanje uvjeta korištenja, namjene i upravljanja spomenicima
kulture, utvrđivanje režima zaštite, organiziranje i izvođenje zaštitnih
radova na spomenicima kulture, vođenje upravnog postupka, obavljanje stručnog
nadzora, provođenje kontrole prometa, uvoza i izvoza spomenika kulture,
osiguravanje djelovanja jedinstvene i informacijsko-dokumentacijske službe,
suradnju s drugim tijelima jedinica lokalne samouprave i uprave, te pravnim
i fizičkim osobama u cilju poticanja i promicanja zaštite kulturne baštine.

*10. Zavod za kulturu*

Članak 13.

Zavod za kulturu:

- prati, proučava i istražuje područja kulture osloncem na primijenjena,
razvojna i usporedna istraživanja,

- izrađuje studije i izvješća o cjelini nacionalne kulturne politike
te o razvojnim problemima pojedinih kulturnih djelatnosti,

- primjenu mjera za poticanje kulturnog razvitka (legislativnih, financijskih,
informacijskih i evaluacijskih),

- prati međunarodna istraživanja na području kulture,

- osigurava savjetodavnu pomoć (opservatorij) regionalnim i lokalnim
zajednicama (županije, gradovi, općine),

- prikuplja, čuva i stručno obrađuje dokumentaciju iz područja kulture
te na temelju statističkih i dokumentacijskih istraživanja prati programska,
organizacijska, kadrovska, prostorna, financijska i socioekonomska kretanja,

- vodi središnje registre ustanova, organizacija, djelatnika i djelatnosti
za područje kulture,

- prati razvoj i koordinira mrežu postojećih i nastajućih informacijsko-istraživačkih
sustava te aktivno surađuje u međunarodnim informacijsko-istraživačkim
mrežama na području kulture,

- sustavno prati prinose na području istraživanja i promicanja hrvatskog
kulturnog identiteta te posreduje u prijenosu tih znanja za potrebe kulturnopolitičkog
odlučivanja i kulturne suradnje,

- organizira stručne skupove i savjetovanja iz područja djelovanja Zavoda,

- priređuje, uređuje, objavljuje i distribuira periodična izvješća iz
djelokruga Ministarstva,

- održava stručnu knjižnicu i dokumentaciju za praćenje i vrednovanje
kulturnog razvitka,

- obavlja i druge poslove koje mu povjeri ministar.

*11. Odjel za financije*

Članak 14.

Odjel za financije obavlja stručne poslove u svezi s:

- izradom prijedloga financijskog plana u skladu s naputcima ministra,
te praćenjem ostvarivanja donesenog financijskog plana,

- predlaganjem proračuna za financiranje kulturnih djelatnosti i kulturnih
potreba koje se namiruju iz državnog proračuna, a na temelju prijedloga
uprava i drugih ustrojstvenih jedinica Ministarstva,

- financiranjem kulturnih djelatnosti i potreba u skladu s prijedlozima
uprava i drugih ustrojstvenih jedinica Ministarstva,

- predlaganjem kriterija i modela financiranja kulture u Republici Hrvatskoj,

- praćenjem financijskog stanja u Republici,

- pribavljanjem izvješća i nadzorom nad namjenskim trošenjem sredstava,

- vođenjem knjigovodstvenih evidencija i analitike,

- ostvarivanjem investicijskih programa u kulturi koji se financiraju
iz državnog proračuna kao i iz drugih izvora,

- obavljanjem računovodstvenih poslova Ministarstva, te

- obavljanjem drugih poslova što ih odredi ministar.

U sklopu Odjela za financije ustrojava se:

11.1. Odsjek za računovodstvene poslove Ministarstva

11.2. Odsjek za analitičke poslove u području kulture

III. UPRAVLJANJE UPRAVNIM ORGANIZACIJAMA
U SASTAVU MINISTARSTVA I UNUTARNJIM
 USTROJSTVENIM JEDINICAMA

Članak 15.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegove spriječenosti,
te obavlja i sve druge poslove koje mu povjeri ministar. Ukoliko ne bi
bio imenovan zamjenik ministra, ministra će zamjenjivati tajnik Ministarstva.

Radom Tajništva Ministarstva upravlja tajnik Ministarstva. Tajnik Ministarstva
neposredno upravlja radom unutarnjih ustrojstvenih jedinica koje nisu u
sastavu upravnih organizacija.

Radom upravnih organizacija u sastavu Ministarstva upravljaju pomoćnici
ministra odnosno ravnatelji.

Članak 16.

Na čelu Kabineta ministra je tajnik Kabineta. Na čelu odjela Ministarstva
su načelnici, na čelu odsjeka donačelnici, a na čelu konzervatorskih odjela
Uprave za zaštitu kulturne baštine Ministarstva pročelnici.

IV. OKVIRNI BROJ SLUŽBENIKA I NAMJEŠTENIKA MINISTARSTVA

Članak 17.

Poslove iz djelokruga Ministarstva ovisno o vrsti, složenosti, stručnoj
spremi i drugim uvjetima obavljaju državni službenici postavljeni u zvanja
odnosno imenovani na položaje i namještenici raspoređeni na radna mjesta
u skladu sa zakonom.

Okvirni broj državnih službenika i namještenika potreban za obavljanje
poslova iz djelokruga Ministarstva utvrđuje se u dodatku (tablici), koja
je sastavni dio ove Uredbe i ne objavljuje se u "Narodnim novinama".

V. PRIJELAZNE I ZAVRŠNE ODREDBE

Članak 18.

Pravilnik o unutarnjem redu Ministarstva ministar će uskladiti s ovom
Uredbom najkasnije u roku od 60 dana od dana njenog stupanja na snagu.

Ministar kulture rasporedit će pomoćnike ministra na čelo upravnih organizacija
utvrđenih ovom Uredbom.

Članak 19.

Danom stupanja na snagu ove Uredbe prestaje važiti Uredba o unutarnjem
ustrojstvu Ministarstva kulture od 15. siječnja 1997. godine (klasa: 023-03/95-01/04,
urbroj: 5030104-97-1) i Uredba o izmjenama i dopunama uredbe o unutarnjem
ustrojstvu Ministarstva kulture od 2. travnja 1998. (klasa: 023-03/95-01/04,
urbroj: 5030104-98-1).

Članak 20.

Ova Uredba stupa na snagu osmog dana od dana objave u "Narodnim novinama".

Klasa: 023-03/99-01/01
Urbroj: 5030104-99-1
Zagreb, 25. ožujka 1999.

Predsjednik
**mr. Zlatko Mateša,** v. r.

Uredba, NN 31/1999-619